Да аўтарства зашырскіх фантанаў мае дачыненне дырэктар Зашырскага культурна-спартыўнага цэнтра Яўгенія Шадрына. 30 гадоў таму яна, ураджэнка Чалябінскай вобласці, па вялікім каханні выйшла замуж за хлопца з Зашыр’я і падалася ўслед за ім у беларускую глыбінку. Мясцовы ДК, якім апошнія 17 гадоў кіруе Яўгенія, даволі ўнікальны. Па атмасферы, якая пануе ў ім, ён нагадвае сямейны клуб па інтарэсах. Тут дзейнічаюць 25 творчых калектываў (7 з якіх – народныя) і спартыўныя секцыі. Заняткі наведваюць больш за 100 юных жыхароў аграгарадка. Артысты гастралююць па вёсках раёна, выступаюць з канцэртамі і за мяжой, у прыватнасці ў Германіі. Прычым праграма за апошнія 15 гадоў ні разу не паўтарылася! І ніякіх фанаграм.